Saru t-tmienja u Jonas baqa' dritt bilwieqfa quddiem it-televixin fis-salott – rieqed imma ma jridx jitla' f'kamartu u jidħol fis-sodda. Il-mamà, bejn tinkih u bejn tordnalu: "Surġent Jonas, itla' orqod!" Imma Jonas ma jridx jaf ... u ma jobdix. "Kieku hawn il-papà żgur ma kienx se jgħidli biex ..." U jieqaf f'nofs diskors, għax jara lill-mamà tisserja u tibda tibki. Fejn hu l-papà ta' Jonas? Għaliex mhuwiex id-dar? U x'jiġri meta fl-aħħar it-tifel jobdi u jitla' f'kamartu u jidħol fis-sodda? Għaliex il-ħuta li għandu fil-kamra – Feliċ – tiftaħ ħalqha u ... stenn, x'qed jiġri?! Il-ħuta se tibilgħu?! Fil-Kamra ta' Jonas , pubblikazzjoni Merlin Publishers, huwa ktieb bl-istampi uniku fix-xena letterarja Maltija għax imiss ma' tema emottiva u sensittiva: kif iħossuhom l-ulied meta wieħed mill-ġenituri tagħhom jagħmel xi ħaġa ħażina, u jkollu jbati l-konsegwenzi? Din it-tema tant delikata hi esplorata f'dan il-ktieb mill-kittieb emerġenti Noel Tanti, li kiteb storja għat-tfal iż-żgħar li tiftaħ beraħ il-bibien għad-diskussjoni bejn it-tfal u l-ġenituri u l-għalliema, imma wkoll bejn l-adulti nfushom huma u jaqraw il-ktieb. L-istorja nibtet f'moħħ l-awtur meta ltaqa' ma' tifel li kien appuntu jorqod bilwieqfa quddiem it-televixin. "Din l-istampa baqgħet f'moħħi għal xhur sħaħ, sakemm fl-aħħar storja sħiħa qisha żviluppat waħedha f'moħħi," qal Tanti. L-illustratur Matthew Stroud jagħti ħajja viżiva lill-istorja ta' Fil-Kamra ta' Jonas bl-illustrazzjonijiet uniċi tiegħu. Għal Stroud dan kien l-ewwel esperiment bl-illustrazzjoni ta' ktieb għat-tfal, u għaraf jagħżel stil ta' illustrazzjoni li jirrifletti l-burdata tal-ktieb. "In-natura tal-istorja tatni lok noħloq kull illustrazzjoni b'mod li tirrifletti l-burdata preċiża ta' Jonas f'dik ix-xena. Naħseb dan ix-xogħol jidher l-aktar fl-angoli u l-perspettivi tax-xeni li ħloqt, kif ukoll bl-użu tal-irkejjen mudlama fl-istampi," qal Matthew. Għal Merlin Publishers, il-ħolqien ta' kotba bl-istampi li jagħrfu jesploraw tematiċi kumplessi u emottivi mhux ħaġa ġdida: is-sena l-oħra ppubblikaw Mingu (Clare Azzopardi u Lisa Falzon) li kien jindirizza r-realtà tal-kaċċa f'Malta. Fi kliem id-direttur tal-Merlin, Chris Gruppetta, "Il-kotba bl-istampi qegħdin hemm biex il-qari jkun gost, imma fl-istess ħin mhux qed noqgħodu lura milli mmissu ma' temi sensittivi. It-tfal Maltin għandhom bżonn għażla ta' letteratura għat-tfal li ttihom l-opportunità jempatizzaw ma' min hu vulnerabbli fis-soċjetà." Fil-Kamra ta' Jonas għandu jappella lil etajiet differenti. Jista' jinqara lil tfal li għadhom ċkejknin ħafna, u eventwalment ukoll mit- tfal stess la jikbru ftit ieħor. Għalkemm dan il-ktieb imiss ma' tematiċi kumplessi, jagħmel dan b'mod delikat u sensittiv immens, u l-element ta' gost tal-qari huwa preżenti ħafna. Fil-Kamra ta' Jonas jinsab għall-bejgħ mill-ħwienet tal-kotba kollha, jew online direttament minn www.merlinpublishers.com